ИНФОРМАЦИЈА О ЈАВНОМ СЛУШАЊУ

ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА НА ТЕМУ:

**ПРЕДСТАВЉАЊЕ БУЏЕТА ЗА 2022. ГОДИНУ И ЗАВРШНОГ РАЧУНА БУЏЕТА ЗА 2020. ГОДИНУ**

Одбор за финансије, републички буџет и контролу трошења јавних средстава, на основу одлуке донете на 47. седници одржане 2. новембра 2021. године, у складу са чл. 83. и 84. Пословника Народне скупштине, одржао је 9. новембра 2021. године јавно слушање на тему: Представљање Буџета за 2022. годину и Завршног рачуна буџета за 2020. годину.

Јавним слушањем је председавала Александра Томић, председник Одбора за финансије, републички буџет и контролу трошења јавних средстава.

Јавном слушању присуствовали су чланови Одбора: Верољуб Арсић, Зоран Бојанић, Никола Јоловић, Душко Тарбук, Оливера Пешић, Горан Ковачевић, Бобан Бирманчевић, Братимир Васиљевић, Ана Чарапић, Золтан Пек и Милорад Мијатовић, као и заменици чланова Одбора: Младен Бошковић, Адријана Пуповац, Светлана Милијић, Михаило Јокић, Угљеша Марковић и Розалија Екрес.

Јавном слушању присуствовали су Стефан Кркобабић, потпредседник Народне скупштине, Дарко Лакетић, председник Одбора за здравље, као и народни посланици: Јелена Михаиловић, Дарко Лакетић, Борис Бурсаћ, Јасмина Каранац и Бранимир Јовановић..

Учесници јавног слушања били су и представници:

**Министарство финансија:**

Саша Стевановић, државни секретар

Милица Јовановић, помоћник министра

Милеса Марјановић, начелник одељења

Иван Првуловић, виши саветник

Љубица Матић, виши саветник,

Марко Гверо, директор Управе за трезор

Звездан Поповић, помоћник директора сектора у Управи за трезор

Вера Вукчевић Глигорић, начелник одељења у Управи за трезор

Наташа Шкембаревић, начелник одељења у Управи за трезор

**Државна ревизорска институција:**

Душко Пејовић, председник

Бојана Митровић, потпредседник

Невенка Бојанић, члан Савета

Љиљана Димитријевић, члан Савета

Данимир Вулиновић, врховни државни ревизор

Мирјана Гачевић, овлашћени државни ревизор

**Фискални савет:**

Никола Алтипармаков

Стефан Шарановић

Марко Милановић

**Савет за координацију активности и мера за раст БДП -** Миладин Ковачевић, члан Савета

**Привредна комора Србије -** Милун Тривунац, саветник председника

**Канцеларија међународног монетарног фонда -** Јулија Устјугова, стални представник ММФ-а

**Невладин сектор:**

Немања Ненадић, Транспарентност Србија

Јасна Филиповић, Центар за примењене европске студије – ЦПЕС

Наташа Драгојловић, Национални конвент о Европској унији

Маријана Радовановић, ЦЕВЕС

Ненад Гршић, УНДП

Дражен Маравић, УНДП

**Амбасада САД** - Татјана Вечерка

На јавно слушање позвани су и представници Народне банке Србије и Канцеларије Светске банке, који нису били у могућности да присуствују због обавеза које имају на заједничком састанку.

Александра Томић, председник Одбора, захвалила се народним посланицима, као и представницима Владе и других државних органа и невладиног сектора на учешћу у овом јавном слушању. Позвала је све присутне да узму учешће у дискусији након представљања предлога закона, а пре тога замолила је Ивицу Дачића, председника Народне скупштине да се обрати учесницима скупа.

 Ивица Дачић, председник Народне скупштине, изразио је велико задовољство што је у овом скупштинском сазиву установљена пракса одржавања јавних слушања о најзначајнијим законским предлозима на којима је омогућено народним посланицима и представницима Владе, али и представницима најпозванијих професионалних удружења, као и цивилног сектора да расправљају о новим законским решењима и разјасне евентуална спорна питања. Организацијом јавних слушања о најзначајнијим законским предлозима обезбеђује се транспарентна и демократска процедура за доношење закона, обогаћује се парламентарна пракса и олакшава рад народним посланицима. Председник Народне скупштине оценио је да буџет за 2022. годину представља реалан одраз економске моћи наше државе која узастопно бележи раст бруто друштвеног производа, те да су и у наредној години планирана средства за велике капиталне пројекте, као и средства за повећање плата и пензија. Председник Народне скупштине говорио је и о плану скупштинских активности у периоду до расписивања нових парламентарних избора.

Саша Стевановић, државни секретар у Министарству финансија, изнео је основне илустративне податке о предлогу буџета за 2022. годину, као и о реализацији буџета за 2020. годину.

Рекао је да су у буџету за 2022. годину предвиђена средства за даља инвестициона улагања и привредни развој, уз очување монетарне и фискалне стабилности и животног стандарда грађана. Укупни буџетски приходи и примања повећани за 1,9 одсто у односу на 2021. годину, а да су укупни расходи и издаци смањени за 4,23% у односу на други ребаланс буџета за 2021. годину. Пројектовани дефицит опште државе у 2022. години износиће 3% БДП-а, док ће јавни дуг на централном нивоу бити до 55,5% БДП-а. Средњорочни фискални оквир предвиђа постепено смањење дефицита опште државе на ниво од 1одсто БДП-а до 2024. године и пад учешћа јавног дуга на 53,8% БДП-а. Пројектовани раст БДП-а износи 4,5 одсто. Овим буџетом предвиђено је повећање пензија и плата у јавном сектору. Пензије ће по швајцарској формули бити веће за 5,5 процената, а сви пензионери ће почетком следеће године добити и додатних 20.000 динара. Плате за запослене у војсци, здравству и социјалним службама биће повећане 8 одсто, док ће плате свих других запослених у јавном сектору бити повећане за 7 одсто. Такође, од 1. јануара очекује се повећање минималне зараде за 9,4 одсто, тако да ће минимална зарада износити 35.012 динара. Планирано је и повећање неопорезивог дела бруто зараде са 18.300 динара на 19.300, уз истовремено смањење стопе доприноса ПИО на терет послодавца за 0,5 одсто. Буџетом је за капиталне инвестиције на нивоу опште државе предвиђено 486 милијарди динара, што износи 7,3 одсто БДП-а. Наставиће се јавна улагања у ауто путеве, железничку инфраструктуру, школе, болнице, фабрике за пречишћавање отпадних вода и канализацију и друге пројекте за здравију животну средину.

Приликом представљања Предлога закона о завршном рачуну буџета за 2020. годину, рекао је да су приходи и примања буџета за 2020. годину остварени 100,8 одсто у односу на план, а да су расходи и издаци буџета извршени 99,2 одсто у односу на план, као и то да је Министарство финансија поступило по већини препорука Државне ревизорске институције, осим по оним препорукама које захтевају дужи период рада представника више државних органа. Посебно је истакао да је на основу препорука ДРИ унапређено финансијско извештавање тиме што је уведено: електронско достављање финансијских извештаја, састављање извештаја о учинку, проширење функционалности апликације информационог система извршења буџета, могућност приступања подацима главне књиге преко сајта и друго.

Душко Пејовић, председник Државне ревизорске институције, представио је Извештај о ревизији завршног рачуна буџета за 2020. годину којим је обухваћено 18 директних и 10 индиректних корисника јавних средстава. На основу налаза ДРИ, на завршни рачун буџета за 2020. годину дато је позитивно мишљење са резервом, што према установљеним ревизорским стандардима значи да је овај завршни рачун припремљен у складу са законом и другим прописима, осим у делу основе за мишљење са резервом где су и констатоване одређене неправилности, са препорукама и роковима за њихово отклањање. Највећи број утврђених неправилности односи се на мањкавости у систему успостављања интерне контроле и функционисања финансијске унутрашње контроле. Констатовао је да је број неправилности значајно мањи у односу на претходне године, те да ће грешака у рачуноводственој евиденцији и финансијском извештавању бити све мање јер је Министарство финансија прихватило већину препорука ДРИ.

У дискусији поводом утврђеног предлога буџета за 2022. годину и завршног рачуна за 2020. годину, према редоследу јављања, учествовали су: Немања Ненадић, Јасмина Филиповић, Никола Алтипармаков, Горан Ковачевић, Михаило Јокић, Наташа Драгојловић, Саша Стевановић, Душко Пејовић и Александра Томић, чије су дискусије, у интегралном тексту, садржане у стенографским белешкама састављеним на основу тонског снимка јавног слушања и чине саставни део ове информације.